送安宣義還雒陽
作者：慕容彥逢
朝代：宋

paragraphs: 學省無吏窘，官穩如林丘。
寮寀得之子，一語消百憂。
虀鹽對晨餉，菘韭餘時羞。
淡薄本同適，言歸異初謀。
親庭奉喜慶，退有園池幽。
樂事迺如此，攬執安肯留。
塵區饒滯念，役役無時休。
沖襟得高躅，視身等虛舟。
嵩少多逸士，盍往從之遊。
相見試舉似，此語頗勝不。